Hyndai Insteroid er Inster på steroider

Hyundai har tydeligvis tænkt sig at bruge Inter-modellen som en legeplads. I oktober blev den billlige elbil præsenteret i en Cross-variant og nu teaser sydkoreanerne endnu en knopskyndning i form af showbilen Hyundai Insteroid.

Hyundai beskriver selv bilen som “en Inster på steroider” – navnet er en sammentrækning af Inster og steroid – og understreger, at målet har været at forstærke den følelsesmæssige oplevelse af at køre elbil. Det betyder blandt andet pixel-inspirerede LED-lygter, store luftindtag ved hjulkasserne, 21-tommer fælge og en markant hækspoiler med tilhørende diffuser.

“Insteroid er designet til at forstærke den emotionelle forbindelse til elbiler. Hvert eneste element – fra knapper og instrumenter til spoileren og bremserne – er skabt med et glimt i øjet og en unik karakter,” lyder det fra Hyundai i en pressemeddelelse.

Designet trækker tydeligt på estetikken fra computerspil og digital kultur og er ifølge Hyundai en slags “glitch i bilverdenens matrix”. En bil der føles som om den er kørt direkte ud af et arkadespil – og ikke nødvendigvis bygget til produktionsbåndet.

Insteroid konceptbilen bliver afsløret i sin helhed i begyndelsen af april. Og selv om den næppe rammer produktionslinjen i denne form, giver den et spændende kig ind i, hvor legende og modigt Hyundai tør tænke i den elektriske æra.

Hyndai Insteroid er Inster på steroider