Hyundai Inster vs Renault 5 E-Tech

Nu, hvor vi kender priserne på Renault 5 E-Tech, giver det mening at sammenligne den med en anden af de billige elbiler, der er på vej. Vi har valgt at sammenligne med Hyundai Inster, der med sin lave pris og flotte anmeldelser fra alverdens biljournalister ligner en direkte konkurrent.

Bevares, i udtryk er det to vidt forskellige biler. Men de har – nogenlunde – samme specifikationer, der placerer dem som primært bybil, der dog kan også kan bruges til længere ture, hvis det er nødvendigt.

Ingen tvivl om, at det visuelle indtryk også kommer til at spille en afgørende rolle, hvis man skal vælge mellem disse to. Renault 5 E-Tech er en moderne gentænkning af den originale R5 fra 1970’erne, mens Hyundai Inster med sine runde forlygter og høje, kantede design mere minder om en SUV.

Til trods for det er Renault 5 faktisk den fysisk største af de to. Den er både bredere og længere, hvilket giver den mere plads i bagagerummet. Til gengæld har Inster længere akselafstand og det betyder, at bilen føles længere indvendigt. Der er simpelthen bedre plads til bagsædepassagerer. Et punkt, hvor R5’eren ikke just brillerer.

Apropos bagage, så må R5 have 500 kilo på krogen, mens Inster slet ikke er godkendt til træk.

Inster har bedre garanti

Skimmer man ned over tabellen herunder, fører Renault 5 E-Tech på stort set alle parametre. Den valgte variant er da også knapt 13.000 kroner dyrere end Hyundai Inster. Således har R5 længere rækkevidde, flere hestekræfter og hurtigere acceleration.

Men på to punkter får R5’eren stryg; nemlig ladehastigheden og garantien. Selv om R5 har højere ladeeffekt (100 kW DC) end Inster (85 kW DC) er sidstnævnte et par minutter hurtigere i distancen 10-80 procent. Det skyldes naturligvis, at den har mindre batteri.

Mere alvorligt er garantien. Hvor Hyundai giver fem års nybilsgaranti uden kilometerbegrænsning, giver Renault kun to år. Det placerer Renault nederst i feltet sammen med bilerne fra Stellantis, der også kun har to års nyvognsgaranti.

| Hyundai Inster Long Range Advanced | Renault 5 E-Tech Techno
Rækkevidde | 370 km | 410 km
Batteri | 49 kWh | 52 kWh
Motor | 115 hk | 150 hk
Acceleration 0-100km/t | 10,6 sek. | 8 sek.
Forbrug | 14,9 Wh/100km | 14,9 Wh/100km
Opladning (AC/DC) | 11 kW / 85 kW | 11 kW / 100 kW
Opladning 10-80 procent | Ca. 30 min. | 36 min. *
Bagagerum | 280 / 1059 liter | 326 / 1106 liter
Træk | 0 kilo | 500 kilo
Nybilsgaranti | 5 år / Ingen kilometerbegrænsning | 2 år / Ingen kilometerbegrænsning
Batterigaranti | 8 år / 160.000 km | 8 år / 160.000 km
Dimensioner (længde, bredde, højde) | 3.825/1.610/1.614 cm | 3.922/1.774/1.498 cm
Akselafstand | 2.580 cm | 2.540 cm
Pris valgte udgave | 206.995 | 219.990 kr.

* Renault oplyser 15-80% som 31 minutter.

Uden varmepumpe

Kigger vi derimod på ustyret i de to valgte varianter, er det Inster, der får stryg. Generelt er begge modeller vældig godt udstyret – der er både varme i sæder og rat, opvarmede elsidespejle, bakkamera, nøglefri adgang og regnsensor i begge biler.

Men Inster mangler en varmepumpe, der er standardudstyr i Renault 5 E-Tech. En varmepumpe i en elbil er en effektiv teknologi, der kan forbedre energieffektiviteten ved opvarmning af kabinen, især under kolde forhold.

Inster har også kun et klimanlæg med én zone, mens R5 byder på to zoner. Og så har Inster endnu ikke været gennem kollissionstesten hos Euro NCAP, mens R5 fik 4 ud af 5 stjerner.

Udvalgt udstyr | Hyundai Inster | Renault 5 E-Tech
Fælge | 15-tommer alufælge | 18-tommer alufælge
Klimaanlæg | 1-zonet | 2-zoners
Varmepumpe | Nej | Ja
Varme i sæder og rat | Ja | Ja
Opvarmede el-sidespejle | Ja | Ja
Adaptiv fartpilot | Ja | Ja
Vognbaneassistent | Ja | Ja
Regnsensor | Ja | Ja
Trådløs opladning af smartphone | Ja | Ja
Nøglefri adgang | Ja | Ja
Bakkamera | Ja | Ja
Android Auto /Apple Carplay | Ja | Ja
Euro NCAP | Ikke testet | Fire stjerner

Hyundai Inster forventes at blive leveret i Danmark “i starten af 2025”, mens Renault 5 E-tech forventes at blive leveret til april. Begge modeller kan bestilles allerede nu.

På sigt vil de to biler få kamp af en række andre billige elbiler, der er på vej. Heriblandt BYD Seagull, Fiat Grande Panda og Kia EV3. Læs mere om 10 billige elbiler på vej i denne artikel.

Hyundai Inster vs Renault 5 E-Tech